Boka Rinopa Marezenisi eKutepfenyura Rokonzera Mutauro
Gurukota rezvekuburitswa kwemashoko, VaWebster Shamu, vanonzi vakaita zvemusoro wavo pavakadoma bhodhi reBAZ
Makambani akanyorera kuti apihwe marezinesi ekutepfenyura dzirhedhiyo munyika akapedza kupa humbowo pachena kubhodhi re Broadcasting Authority of Zimbabwe, kana kuti BAZ. Pari zvino veruzhinji vamirira kunzwa makambani maviri achapihwa marezenisi ekuti atepfenyure munyika. Vamwe vanonzi vari kugunun’una nezvakaitwa ne BAZ, iyo yakapa Zimbabwe Newspapers mukana wekuti ive pamakambani mana ari kuongororwa kuti anokodzera here kupihwa marezenisi. Mutungamiriri wehurumende, Va Morgan Tsvangirai, vakashoropodza zvikuru BAZ muparamendi neChitatu vachiti bhodhi rayo harina kugadzwa nenzira inodiwa muhurumende yemubatanidzwa. VaTsvangirai vakati BAZ inofanirwa kugadzwa patsva, nhengo dzayo dzosarudzwa nenzira iri pachena. VaTsvangirai vakatiwo gurukota rezvekuburitswa kwemashoko, Va Webster Shamu, vakaita zvemusoro wavo pavakadoma nhengo dzebhodhi iri, idzo dzinosanganisira Va Tafataona Mahoso, mukuru we Zimbabwe Media Council. Hondo yeBAZ naVaTsvangirai iri pakuti VaShamu vakagara pasi vega vakadoma nhengo dzeBAZ vasina kusuma nyaya iyi kuvamwe vari muhurumende. Pasi pechibvumirano cheGlobal Political Agreement, mapato ari muhurumende anofanirwa kugara pasi owirirana pazvinhu zvinofanirwa kuitwa nehurumende. Izvi zvinosanganisira kugadzwa mumabasa epamusoro kwevanhu. VaMahoso vanozivikanwa zvikuru nekushandiswa kwavakaitwa nevaimbove gurukota rezvekuburitswa kwemashoko, Va Jonathan Moyo, mukavharisa mapepanhau akaita seDaily NewsneWeekend Tribune. Sachigaro ve Zimpapers, Va Paul Chimedza, vanoti Va Tsvangirai vari kupindira munyaya dzisinei navo. Ukuwo masangano akazvimirira oga ari kushorawo BAZ achiti yakazara nevanhu vanotsigira ZANU-PF. Chipangamazano musangano re MISA-Zimbabwe, Va Thabani Moyo, vanotiwo bhodhi re BAZ rinofanirwa kusarudzwa patsva.